16.

Punctele 21.A.95, 21.A.97 și 21.A.101 se înlocuiesc cu următorul text: „21.A.95 Cerințe pentru aprobarea unei modificări minore (a) Modificările minore ale unui certificat de tip sunt clasificate și aprobate de: 1. Agenție; sau 2. o organizație de proiectare aprobată, în limita prerogativelor sale prevăzute la 21.A.263 litera (c) subpunctele 1 și 2, astfel cum sunt consemnate în condițiile de aprobare. (b) O modificare minoră a unui certificat de tip este aprobată numai: 1. atunci când s-a demonstrat că modificarea și aspectele vizate de modificare sunt conforme cu baza certificării de tip și cu cerințele de protecție a mediului incluse ca referință în certificatul de tip; 2. în cazul unei modificări care vizează datele privind conformitatea operațională, atunci când s-a demonstrat că modificările necesare ale datelor privind conformitatea operațională sunt conforme cu baza de certificare a datelor privind conformitatea operațională inclusă ca referință în certificatul de tip; 3. atunci când conformitatea cu baza certificării de tip care se aplică în conformitate cu subpunctul 1 a fost declarată, iar justificările conformității au fost înregistrate în documentele de conformitate; precum și 4. atunci când nu a fost identificată nicio particularitate sau caracteristică care ar putea afecta siguranța produsului pentru utilizările pentru care se solicită certificarea. (c) Prin derogare de la litera (b) subpunctul 1, specificațiile de certificare care au devenit aplicabile ulterior celor incluse ca referință în certificatul de tip pot fi utilizate pentru aprobarea unei modificări minore, cu condiția ca ele să nu afecteze demonstrarea conformității. (d) Prin derogare de la litera (a), la cererea solicitantului inclusă în declarația menționată la punctul 21.A.20 litera (d), o modificare minoră a certificatului de tip al unei aeronave poate fi aprobată înainte de demonstrarea conformității cu baza de certificare a datelor privind conformitatea operațională, cu condiția ca solicitantul să demonstreze această conformitate înaintea datei la care datele respective sunt efectiv utilizate. (e) Solicitantul depune la Agenție datele justificative pentru modificare și o declarație din care să rezulte că conformitatea a fost demonstrată în conformitate cu litera (b). (f) O aprobare a unei modificări minore a unui certificat de tip se limitează la configurația sau configurațiile specifice din certificatul de tip care fac obiectul modificării. 21.A.97 Cerințe pentru aprobarea unei modificări majore (a) Modificările majore ale unui certificat de tip sunt clasificate și aprobate de: 1. Agenție; sau 2. o organizație de proiectare aprobată, în limita prerogativelor sale prevăzute la 21.A.263 litera (c) subpunctele 1 și 8, astfel cum sunt consemnate în condițiile de aprobare. (b) O modificare majoră a unui certificat de tip este aprobată numai: 1. atunci când s-a demonstrat că modificarea și aspectele vizate de modificare sunt conforme cu baza certificării de tip și cu cerințele de protecție a mediului stabilite de Agenție în conformitate cu punctul 21.A.101; 2. în cazul unei modificări care vizează datele privind conformitatea operațională, atunci când s-a demonstrat că modificările necesare ale datelor privind conformitatea operațională sunt conforme cu baza de certificare a datelor privind conformitatea operațională stabilită de Agenție în conformitate cu punctul 21.A.101; precum și 3. atunci când conformitatea cu punctele 1 și 2 a fost demonstrată în conformitate cu punctul 21.A.20, astfel cum se aplică modificării. (c) Prin derogare de la litera (b) subpunctele 2 și 3, la cererea solicitantului inclusă în declarația menționată la punctul 21.A.20 litera (d), o modificare majoră a certificatului de tip al unei aeronave poate fi aprobată înainte de demonstrarea conformității cu baza de certificare a datelor privind conformitatea operațională, cu condiția ca solicitantul să demonstreze această conformitate înaintea datei la care datele respective sunt efectiv utilizate. (d) O aprobare a unei modificări majore a unui certificat de tip se limitează la configurația sau configurațiile specifice din certificatul de tip care fac obiectul modificării. 21.A.101 Baza certificării de tip, baza de certificare a datelor privind conformitatea operațională și cerințele de protecție a mediului pentru o modificare majoră a unui certificat de tip (a) O modificare majoră a unui certificat de tip și aspectele vizate de modificare trebuie să fie conforme ori cu specificațiile de certificare aplicabile produsului modificat la data cererii de modificare, ori cu specificațiile de certificare care devin aplicabile după acea dată în conformitate cu litera (f) de mai jos. Valabilitatea aplicării se stabilește în conformitate cu punctul 21.A.93 litera (c). În plus, produsul modificat trebuie să fie conform cu cerințele de protecție a mediului indicate de Agenție în conformitate cu punctul 21.B.85. (b) Prin derogare de la litera (a), o revizuire anterioară a unei specificații de certificare menționată la litera (a) și a oricărei alte specificații de certificare direct legate de aceasta poate fi utilizată în oricare dintre situațiile următoare, cu excepția cazului în care revizuirea anterioară a devenit aplicabilă înaintea datei la care au devenit aplicabile specificațiile de certificare corespunzătoare incluse ca referință în certificatul de tip: 1. o modificare pe care Agenția o consideră nesemnificativă. Pentru a stabili dacă o anumită modificare este semnificativă, Agenția analizează modificarea în contextul tuturor modificărilor anterioare relevante ale proiectului și al tuturor revizuirilor aferente ale specificațiilor de certificare aplicabile incluse ca referință în certificatul de tip al produsului. Sunt considerate în mod automat semnificative modificările care îndeplinesc unul dintre următoarele criterii: (i) nu se păstrează configurația generală sau principiile de construcție; (ii) nu mai sunt valabile ipotezele utilizate pentru certificarea produsului ce urmează a fi modificat; 2. fiecare aspect, sistem, piesă sau echipament pe care Agenția nu îl consideră vizat de modificare; 3. fiecare aspect, sistem, piesă sau echipament vizat de modificare, pentru care Agenția consideră că conformitatea cu specificațiile de certificare menționate la litera (a) nu contribuie în mod semnificativ la nivelul de siguranță al produsului modificat sau este nerealizabilă. (c) Prin derogare de la litera (a), în cazul modificării unei aeronave, alta decât un giravion cu o masă maximă de 2 722 kg (6 000 lb), sau a unui giravion fără turbină cu o masă maximă de 1 361 kg (3 000 lb), modificarea și aspectele vizate de modificare trebuie să fie conforme cu baza certificării de tip inclusă ca referință în certificatul de tip. Cu toate acestea, dacă consideră că modificarea este semnificativă în privința unui aspect, Agenția poate solicita ca modificarea și aspectele vizate de modificare să fie conforme cu o revizuire a unei specificații de certificare a bazei certificării de tip incluse ca referință în certificatul de tip și cu orice altă specificație de certificare direct legată de aceasta, cu excepția cazului în care Agenția constată, de asemenea, că conformitatea cu revizuirea respectivă nu contribuie în mod semnificativ la nivelul de siguranță al produsului modificat sau este nerealizabilă. (d) Dacă Agenția constată că specificațiile de certificare aplicabile la data cererii de modificare nu prevăd standarde corespunzătoare cu privire la modificarea propusă, modificarea și aspectele vizate de modificare trebuie să fie de asemenea conforme cu orice condiții speciale, precum și cu revizuirile acelor condiții speciale, prevăzute de Agenție în conformitate cu punctul 21.B.75, pentru a oferi un nivel de siguranță echivalent cu cel stabilit de specificațiile de certificare aplicabile la data cererii de modificare. (e) Prin derogare de la literele (a), (b) și (c), modificarea și aspectele vizate de modificare pot fi conforme cu o alternativă la o specificație de certificare indicată de Agenție, dacă solicitantul propune acest lucru, cu condiția ca Agenția să constate că alternativa prevede un nivel de siguranță care este: 1. în cazul unui certificat de tip: (i) echivalent cu cel al specificațiilor de certificare indicate de Agenție în temeiul literelor (a), (b) sau (c) de mai sus; sau (ii) conform cu cerințele esențiale din anexa II la Regulamentul (UE) 2018/1139; 2. în cazul unui certificat de tip restrictiv, adecvat din punctul de vedere al utilizării prevăzute. (f) Dacă un solicitant decide să se conformeze unei specificații de certificare prevăzute într-o revizuire care devine aplicabilă după depunerea cererii de modificare a unui certificat de tip, modificarea și aspectele vizate de modificare trebuie să se conformeze de asemenea oricărei alte specificații de certificare direct legate de aceasta. (g) Atunci când cererea de modificare a certificatului de tip al unei aeronave include sau este suplimentată după cererea inițială pentru a include modificări ale datelor privind conformitatea operațională, baza de certificare a datelor privind conformitatea operațională se stabilește în conformitate cu literele (a)-(f).”